OPROŠTAJNI GOVOR DR VJERI AMŠEL (95), 18. SRPNJA 2025.

Poštovana Gđa. Dr Vjera Amšel, draga kolegice, opraštamo se danas od Vas u ime Hrvatskog društva umirovljenih liječnika Hrvatskog liječničkog zbora, čija ste bili dugogodišnja i začasna članica.

Nakon srednješkolskog i fakultetskog obrazovanja na Medicinskom fakultetu Sveučilišta u Zagrebu, cijeli radni vijek proveli ste u liječničkoj struci, uz svoje pacijente. Kao specijalistica školske i sportske medicine aktivno ste djelovali na prevenciji zloporabe lijekova u sportu i osnovali Komisiju za ispitivanje droga u sportaša.

I u privatnom životu rado ste pomagali rodbini i prijateljima.

Kao aktivna sportašica bili ste članica sklizačkog i atletskog društva, bili ponosna majka, baka i prabaka.

U mirovini družeći se s nama uvijek ste se isticali odličnim zdravljem i poletom, a spominjali ste i svoj dragi vrt koji ste do zadnjih dana uzgajali. Redovito smo se družili uz kavu, na izletima i izložbama.

Posljednjih mjeseci se nismo viđali zbog zdravstvenih tegoba i dobi, ali smo bili u kontaktu elektronskom poštom do prije mjesec dana.

Draga Dr Amšel, hvala Vam na prijateljstvu i druženju, pamtit ćemo Vas po širokom osmjehu i pozitivnoj energiji kojom ste zračili.

Počivala u miru Božjem!